BWG หมอ (วิน) ออกเวร.!?
หลังจาก “หมอวิน” หมอที่สวมทั้งเสื้อกาวน์และหมวกหมอนักลงทุนขาใหญ่ เข้ามาซื้อหุ้นขยะทองคำ บริษัท เบตเตอร์ เวิลด์ กรีน จำกัด (มหาชน) หรือ BWG
หลังจาก “หมอวิน” หมอที่สวมทั้งเสื้อกาวน์และหมวกหมอนักลงทุนขาใหญ่ เข้ามาซื้อหุ้นขยะทองคำ บริษัท เบตเตอร์ เวิลด์ กรีน จำกัด (มหาชน) หรือ BWG
3 เม.ย. 2566

หลังจาก “หมอวิน” นายแพทย์รัชต์ชยุตม์ จีระพรประภา” หมอที่สวมทั้งเสื้อกาวน์และหมวกหมอนักลงทุนขาใหญ่ เข้ามาซื้อหุ้นขยะทองคำ บริษัท เบตเตอร์ เวิลด์ กรีน จำกัด (มหาชน) หรือ BWG เพิ่มก่อนวันวาเลนไทน์แค่วันเดียว นั่นคือในวันที่ 13 ก.พ. 2566 ได้ซื้อหุ้นเพิ่มทุนจำนวน 160 ล้านหุ้น คิดเป็น 3.2315% ที่ราคาหุ้นละ 0.92 บาท คิดเป็นมูลค่า 147.20 ล้านบาท…
ส่งผลให้ “หมอวิน” ก้าวขึ้นสู่ทำเนียบผู้ถือหุ้นใหญ่เบอร์ 1 ของ BWG ทันที…ด้วยการถือหุ้น 248.89 ล้านหุ้น คิดเป็น 5.0269% จากเดิมถือหุ้นอยู่แค่ 88.89 ล้านหุ้น คิดเป็น 1.9531%
อ้อ…ในคราวเดียวกันนี้ ก็มีนักลงทุนขาใหญ่อีก 5 ราย ที่พร้อมใจมาร่วมหัวจมท้ายซื้อหุ้นเพิ่มทุน BWG ด้วยนะ มีทั้ง อ.หนุ่ย “สิปปกร ขาวสอาด” ของบรรดาแฟนคลับ จำนวน 60 ล้านหุ้น คิดเป็นมูลค่า 55.20 ล้านบาท
ตามด้วย “จิรายุส จึงธนสมบูรณ์” ลูกชายหัวแก้วหัวแหวน “เสี่ยชูวิทย์ จึงธนสมบูรณ์” ผู้ถือหุ้นใหญ่บริษัท นอร์ทอีส รับเบอร์ จำกัด (มหาชน) หรือ NER จำนวน 40 ล้านหุ้น คิดเป็นมูลค่า 36.80 ล้านบาท
นอกจากนี้ ยังมี “วศิน ตังกิจเจริญ” จำนวน 50 ล้านหุ้น คิดเป็นมูลค่า 46.00 ล้านบาท, “อิทธิพัทธ์ หวังพันธุ์ขจร” จำนวน 50 ล้านหุ้น คิดเป็นมูลค่า 46.00 ล้านบาท และ “ร้อยโทวโรดม สุจริตกุล” จำนวน 40 ล้านหุ้น คิดเป็นมูลค่า 36.80 ล้านบาท
มิน่าล่ะ…ตั้งแต่ช่วงต้นเดือน ก.พ.ที่ผ่านมา หุ้น BWG จึงออกฤทธิ์ออกเดช…จากหุ้นไม่เต็มบาท กะพริบตาทีเดียว อัพเกรดขึ้นเป็นหุ้นเต็มบาทซะงั้น..!!
ขณะที่ปัจจุบันราคาทรง ๆ ทรุด ๆ บางวันก็เต็มบาทบ้าง ไม่เต็มบาทบ้าง โดยวานนี้ (3 เม.ย. 2566) ซื้อขายกันที่ 1.00 บาท ด้วยมูลค่าการซื้อขาย 91.34 ล้านบาท
ก็คงสอดรับกับปัจจัยพื้นฐานของ BWG นั่นแหละ…เพราะหันไปดูผลประกอบการช่วง 3 ปีย้อนหลัง ยังจมปลักกับตัวเลขขาดทุน โดยงบงวดปี 2565 มีรายได้รวม 2,544 ล้านบาท ขาดทุนสุทธิ 144 ล้านบาท…
คงเข้าทำนอง ราคาสูงสุดคืนสู่สามัญล่ะมั้ง..!!
ในขณะที่ “หมอวิน” ขึ้นมาถือหุ้นใหญ่เบอร์ 1 ได้แค่เดือนเศษ ๆ ล่าสุดก็เริ่มออกเวร..!! อุ๊ย…รินหุ้น BWG ออกมาแล้ว โดยเมื่อวันที่ 27 มี.ค. 2566 ได้เจียดขายหุ้นจำนวน 13 ล้านหุ้น คิดเป็น 0.2625% ส่งผลให้เหลือถือหุ้นจำนวน 235.89 ล้านหุ้น คิดเป็น 4.7643%
แม้การขายหุ้นของ “หมอวิน” จะไม่ได้แจ้งราคาขายไว้ แต่ถ้าเทียบเคียงราคาหุ้นในกระดานเมื่อวันที่ 27 มี.ค. 2566 ซึ่งปรับลงไปต่ำสุดที่ 0.92 บาท และขึ้นไปสูงสุด 0.96 บาท…ก็คาดว่าอย่างน้อย ๆ จะได้เงินเข้ากระเป๋าไปราว 11.96 ล้านบาท หรือไม่ก็อาจได้ไปสูงสุด 12.48 ล้านบาท
ส่วนจะเป็นกำไรเท่าไหร่นั้น…ถ้าเทียบเคียงต้นทุนเพิ่มทุนที่ 0.92 บาท ก็อาจเสมอตัว…หรือมีกำไรส่วนต่าง 4 สตางค์ ก็คิดเป็นเงินราว 520,000 บาท
แหม๊…ระดับหมอนักลงทุนหญ่ายยย คงไม่ขายเท่าทุนหรอกมั้ง…น่าจะมีค่าขนมติดกระเป๋าบ้างแหละ..!?
แต่ไม่รู้ว่า การออกเวรของ “หมอวิน” ครั้งนี้ จะมีใครเข้ามาเปลี่ยนเวรแทนอ๊ะป่าว..?
หรือจะออกแล้วออกเลย…ก็ไม่รู้สินะ
แต่ที่พอรู้ คงได้เห็นปรากฏการณ์หุ้น BWG ออกฤทธิ์ออกเดชอีกแหง ๆ…
ไม่เชื่อ…ก็คอยดูละกัน..!!
…อิ อิ อิ…